Mavzu: Muskul va nerv to‘qimalarining gistologik tuzilishi.  

Mavzu bo‘yicha asоsiy sаvоllаr:
1. Muskul va nerv to‘qimalari haqida umumiy tushuncha. 
2. Ko‘ndalang-targ‘il va silliq muskul to‘qimalari.
3. Neyrosekretor hujayralar. Neyrogliya to‘g‘risida tushuncha.
4. Neyrv to‘qimalarining rivojlanishi va regeneratsiyasi.

Tayanch ibora va tushunchalar: muskul, ko‘ndalang-targ‘il, silliq, miofibrillalar, retseptor, eksteroretseptorlar, aktin tolachalar, miozin tolachalar, neyron, akson, dendeit, neyrogliya, sinaps, mediator.

1-sаvоlning bаyоni (Muskul va nerv to‘qimalari haqida umumiy tushuncha). Muskul bu – qisqarish xususiyatiga ega bo‘lgan, tirik organizmni yoki uning bir bo‘lagini harakatga keltiradigan organ: u aksariyat, ko‘ndalang yo‘lli va silliq muskul to‘qimalaridan tuzilgan. 
Muskulatura – butun gavdaning yoki uning biror qismining, organning muskullar majmuasi. Ko‘zning silliq muskulli pardasi va ter bezlarining atrofidagi silliq muskullar ektodermadan rivojlanadi. Ko‘ndalang yo‘lli muskullar mezenximaning segmentlangan miotomlaridan tarqalsa bosh miya muskullari mezenximaning o‘zgarishidan kelib chiqadi. Yurak muskullari ham asosan mezodermadan tarqaladi. Bundan tashqari ektodermadan vujudga keladigan muskullarga so‘lak va sut bezi muskullari ham kiradi.
Umuman olganda, barcha muskul turlarini ularning funksiyalari va tuzilishidagi o‘ziga xos birlik, ya’ni sitoplazmasidagi oqsil iplari – miofilamentlar (muskul protofibrillalari) yig‘ilib miofibrillalar deb ataladigan tutamlar hosil qiladigan birlik birlashtirib turadi. 
Nerv to‘qimalari organizmda yuqori darajada ixtisoslashgan va takomillashgan murakkab nerv sistemasini tashkil etadi. Bu sistema har qanday tashqi va ichki ta’sirni qabul qilib, markaziy nerv sistemasiga yetkazib berish va uyerda analiz-sintez jarayonida hosil bo‘lgan javob impulsini (reaksiyasini) harakat organlariga yetkazib berish kabi o‘ta murakkab vazifani bajaradi. Demak, nerv sistemasi orqali organizmda doimo tashqi va ichki muhit bilan uzluksiz bog‘lanish bo‘lib turadi.
Ma’lumki, organizmning tashqi va ichki organlarida har xil ta’sirni qabul qiluvchi apparatlar–retseptorlar joylashgan. Tashqi ta’sirni qabul qiluvchi retseptorlar eksteroretseptorlar, ichki ta’sirni qabul qiluvchi retseptorlar interoretseptorlar deyiladi. Yuqorida aytib o‘tilganidek, tashqi va ichki retseptorlar qabul qilgan ta’sir impuls tariqasida markazga intiluvchi nerv (afferent) hujayralari (neyronlar) orqali tezda markaziy nerv sistemasiga (MNS) yetkaziladi. U erda analiz-sintez qilinib, javob impulsi harakat neyronlari, ya’ni markazdan qochuvchi (efferent) neyronlar orqali harakat organlariga (muskul yoki bezlarga) yetkaziladi. Shundan keyin bu organlar qisqaradi yoki bo‘shashadi, bezlari esa mahsulot (sekret) ishlab chiqaradi.
Nerv to‘qimasi tarkibida faqat sezuvchi (markazga intiluvchi) va harakat (markazdan qochuvchi) nervlari uchrab qolmay, balki uchinchi guruh–oraliq (assotsiativ) neyronlar ham uchraydi. Ular bir neyrondan ikkinchi neyronga impuls o‘tkazish vazifasini bajaradi. Masalan, impulsni ular afferent neyrondan efferent neyronga o‘tkazishi mumkin.
	
2-sаvоlning bаyоni (Ko‘ndalang-targ‘il va silliq muskul to‘qimalari). Skeletning ko‘ndalang targ‘il muskul to‘qimasi asosini uzun, ko‘p yadroli qora va oq disklardan iborat tolachalar tashkil etadi. Tolachalar silindr shaklida bo‘lib, uchlari yumaloq, ayrimlariniki tarmoqlangan. 
Har  bir  muskul tolasiga ustki tomondan to‘rsimon shaklda  rekollagen tolachalar kelib tutashadi.  Ularning ustki tomondan esa bazal membrana  yopib turadi. Har bir muskul tolachasi o‘ziga tegishli biriktiruvchi to‘qimadan iborat qavat bilan o‘ralib turadi. Bu qavatga endomizium deyiladi. Bir nechta shunday endomiziumlar yig‘ilab bitta tutam hosil qiladi va ularni biriktiruvchi to‘qimadan iborat ikkinchi bir yangi parda o‘rab oladi. Bu pardaga perimizium deyiladi. Bitta yoki bir nechta muskulni o‘rab turgan pardaga fassiya deyilib, unga epimizium nomi berilgan.
Biriktiruvchi to‘qima orqali har bir muskul tolachalariga qon tomirlar bilan nerv shaxobchalari kirib kelgan. Ko‘ndalang yo‘lli muskul tolachalari, odatda, ko‘p yadroli bo‘lib, yadrolarining soni 10-100 tagacha bo‘lishi mumkin. Yadrolar, odatda, tolachalarning periferik qismiga joylashgan. Yadro va protofibrillalar atrofidagi bo‘shliqlarni sitoplazma (sarkoplazma) suyuqligi to‘ldirib turadi. Bundan tashqari, tolachalar tarkibida hujayra organoidlari va kiritmalari bor. Bular orasida eng ko‘p uchraydigani mioglobin (pigment hamda oqsil globin) bilan muskullarga qizil rang beruvchi gemoglobindir. Ko‘ndalang yo‘lli muskul to‘qimalari tarkibidagi mioglobin oqsillarning ko‘p yoki ozligiga qarab ular quyidagicha farq qilinadi:
Qizil muskullar. Bu muskullarda mioglobin ko‘p bo‘lib, ularga tez harakatlanadigan muskullar kiradi. Masalan, kolibra nomli qushning qanot muskullari tez harakatlanadigan muskullar jumlasidandir. Bu qush juda kichkina bo‘lib, uzunligi 5–21 sm, vazni 2–10 g, juda tez uchadi. Ulardan ba’zilari bir sekundda 80 tagacha qanot qoqadi, uchish tezligi soatiga 80 km, bir nuqtada uchib turishi ham mumkin, orqaga ham ucha oladi. 
Oq muskullar. Bu muskullarda mioglobin kam. Ular kam harakat qiladi. Masalan, tovuq qanotining muskullari qizil muskul tolachalariga kirib, qon tomirlarga ancha boy, skelet muskullarda esa aksincha, ular juda oz bo‘ladi.
Ko‘ndalang yo‘lli muskul tolachalari quyidagi komponentlardan tarkib topgan:
     1. Qisqaruvchi  apparat. Bunga  miofibrillalar  kiradi.
2. Tayanch apparati. Bunga plazmolemma, bazal membrana, tartibli joylashgan mio- va protofibrillalar, biriktiruvchi to‘qimadan iborat pardalar, bundan tashqari, miofibrillalarda uchraydigan, ko‘ndalang joylashgan qora va oq (anizotrop va izotrop) disklar hamda ular o‘rtasidan o‘tgan telofragma va mezofragmalar kiradi.	
3. Trofik apparat. Bunga sarkoplazma organoidlari, mitoxondriylar (muskul tolachalarida ularni sarkosomalar deyiladi), Golji kompleksi va endoplazmatik to‘r kiradi.
4. Nerv apparati. U nerv naychalaridan tashkil topgan savatcha va nerv-muskul retseptorlaridan iborat.
Ko‘ndalang-targ‘il muskulning qisqaruvchi apparati. Elektron mikroskop yordamida tekshirishlar shuni ko‘rsatadiki, har bir miofibrillalar bir-biriga parallel holda joylashgan ingichka mayda oqsil ipchalardan ya’ni protofibrillalardan (mioflamentlardan) tashkil topgan. Ana shu ipchalarning biri yo‘g‘on ikkiichisi ingichka bo‘ladi. 
Miofibrillalar qisqarishi natijasida ularning oxirgi struktura elementi bo‘lgan yo‘g‘on va ingichka miofilamentlar, ya’ni protofibrillalar bir-biriga qarama-qarshi harakat qilib, ingichka protofibrillalar yo‘g‘on protofibrillalarning orasiga kiradi, bo‘shashganida esa o‘z holiga qaytadi, bu ularning fiziologik holatidir. Miofilamentlarning (protofibrillalarning)  tutashgan qismiga Z chizig‘i deyiladi. Miofilamentlarning ikkinchi uchi esa yo‘g‘on protofibrillalar orasida tarmoqlanmay tugaydi va miofibril qisqaraganda erkin holda sirg‘alib harakat qiladi. Tashqi tayanch elementlariga sarkolemma va miofibrillalarni to‘rsimon shaklda o‘rab turgan biriktiruvchi to‘qima tolalari kiradi. Ular, odatda, qisqargan tola chegaradan chiqib ketmasligini va yana erkin holda o‘z holiga qaytishini ta’minlaydi.
Ko‘ndalang-targ‘il muskulning trofik apparati. Muskul to‘qimasining trofik apparatiga sarkoplazma organoidlari, yadro va yadrocha, mitoxondiriya kiradi. Oqsil va oqsil bo‘lmagan ayrim moddalar ham trofik apparatga kiritilgan.
Muskul tolasining sitoplazmasida juda ko‘plab sarkosomalar uchraydi. Ular morfologik tuzilishi va fiziologik vazifasiga ko‘ra, asosiy hujayra mitoxondriylariga o‘xshaydi. Sarkosomalar ham mitoxondriylarga o‘xshab kislorod ko‘p sarflanadigan joylarda uchraydi. Demak, sarkosomalar ham muskul tolachalarida oksidlanishi va ko‘plab energiya hosil qilishi bilan aktiv ishtirok etadi. Sarkosomalar tarkibida suksinoksidza va boshqa oksidlanish fermentlari ko‘p. Mitoxondriyalar odatda, yadrolar atrofida va plazmolemmaning kapillyar tomirlar tegib turgan joylarida ko‘plab uchraydi. Ma’lum bo‘lishicha, qizil muskullarda suksinatdegidrogenaza bilan ishqor fosfataza yuqori aktiv bo‘lganida fosforilaza ham aktiv bo‘ladi va aksiicha, oq muskullarda fosforilaza yuqori aktiv bo‘lganida suksinatdegidrogenaza bilan fosfataza kam aktiv bo‘ladi va hokazo.
Muskul tolachasining keyingi trofik elementlariga sarkoplazmatik to‘rni kiritish mumkin. Sitoplazmada ular kuchli rivojlangan bo‘ladi. Ayniqsa doimo harakatda bo‘ladigan muskullarda (ko‘rshapalakning kekirdak muskullarida) nihoyatda yaxshi rivojlangan bo‘ladi. Aksincha, kam harakatlanadigan muskullarda u deyarli rivojlanmagan.
Ko‘ndalang-targil muskulning nerv apparati. Ma’lumki, muskullar o‘z-o‘zidan qisqarmaydi, qaerda, qanday holatda bo‘lsa shunday turaveradi. Uni harakatga keltirish, ya’ni qisqartirish, yoziltirish uchun na sovuq, na issiq, na tig‘, na kaltak ta’sir qila oladi. Bir so‘z bilan aytganda, hech qanday omil uni qisqartira olmaydi. Ularning qisqarib harakatga kelishi uchun muskul tolalariga birikkan maxsus harakatlantiruvchi–effektor nerv uchlari – motor pilikchalari impuls berishi kerak, ana shunday motor pilakchalari, odatda, birlashib motor pera tolasini hosil qiladi. Birgina nerv tolasi bir necha yuz, minglab muskul tolalarini boshqarib turadi. Masalan, odamning boldir muskulining medial boshchasida joylashgan bitta neyron 1634 ta muskul tolasini, boldirining old tomonidagi muskullar esa 667 ta muskul tolalarini innervatsiya qilib turadi.
Muskullar faqat nerv faoliyati tufayli harakatlanadi. Nerv, ya’ni nerv to‘qimasi biror tarzda shikastlanib, faoliyatdan to‘xtasa, shu nerv idora etuvchi – innervatsiya qiluvchi muskul, ya’ni muskul to‘qima shu vaqtdayoq harakatdan to‘xtaydi. Natijada muskullar falaji kasalligi (shol) kelib chiqadi.
Ko‘ndalang-targ‘il muskul to‘qimasining regeneratsiyasi. Miotomlar embrionning bo‘yi bo‘ylab uzunasiga joylashgan, bir-biriga yaqin yotuvchi uzunchoq hujayralardan iborat. Bularga mioblast hujayralar deyiladi. Sitoplazma qismi naycha shaklidagi mayda fibrilla ipchalari bilan to‘lib turadi. Mioblast hujayralar mitoz yo‘li bilan tez bo‘linib, mezenxima atrofiga tarqaladi va kelajakda ulardan muskul to‘qimalari vujudga keladi. Boshlang‘ich davrda mioblastlar bir-biri bilan  zanjirsimon shaklda tutashib  qo‘shilishadi va sinplast shaklini oladi.
Keyinchalik hujayralar sitoplazmasida spesifik elementlar shakllana boshlaydi. Yo‘g‘on va ingichka protofibrillalar paydo bo‘ladi, ba’zan bir mioblastlar tabaqalanmay qoladi, bunday mioblastlarni satellitlar deyiladi. Bular muskul tolasi yaqinida joylashib, atrofdagi biriktiruvchi to‘qima bilan birga sarkolemmaga yopishadi va uni atrofidan o‘rab oladi. Keyinchalik ularning yadrosi ko‘payib kattalashadi va periferik qismini egallab, miofibrillalari yo‘g‘onlashib, T sistemasini hosil qiladi.

Yurak muskuli. Hozirgi zamonaviy elektron mikroskoplar yordamida olib borilgan tadqiqot ishlari shuni ko‘rsatadiki, yurak muskuli o‘ziga xos nozik mikroskopik tuzilganligi bilan boshqa muskullardan qisman farq qilar ekan. Masalan, u tolachalardan emas, balki zanjirsimoi shaklda bir-biriga birikib ketgan uzun muskul hujayralaridan tarkib topgan. Binobarin, uzunchoq shakldagi muskul hujayralari sitoplazmasining o‘rtasida asosan yadro joylashgan bo‘lib, miofibrillasi periferiya qismida yotadi. Miofibrillalarda xuddi skelet muskullari tolachalaridagidek qora va oq disk uchraydi.
      	Miofibrillalari ingichka   (aktin)  va yug‘on  (miozin)  protofibrillalardan tashkil topgan. Ular xuddi skelet muskulaturasidagiga o‘xshab sarkolemma ichida geksagonal shaklda joylashadi. Miofibrillalar oralarida mitoxondriylar (sarkosomalar) nisbatan ko‘p uchraydi. 
Chuqur tekishrishlardan ma’lum bo‘lishicha, har bir muskul hujayrasining chegarasi bu – qo‘shimcha chiziq bo‘lib, ularni bir-biridan ajratib turishga xizmat qiladi. Plazmolemmalar orasida juda kichkina bo‘shliq ham bor. Plazmolemmalar bir-biriga barmoqsimon o‘simtalar yordamida birikadi. Sarkoplazma ichida boshqa elementlardan tashqari, o‘ziga xos strukturalar bo‘lib, ular hujayralar qisqarishida aktiv ishtirok etadi. Ularga sarkoplazmatik to‘r deyiladi. Yurakning ritmik ravishda qisqarib turishi unda boradigan fiziologik regeneratsiyani ham bir yo‘la ta’minlab turadi. O‘z vazifasini o‘tab bo‘lgan hujayralar regeneratsiya jarayonida yangilari bilan almashinib turadi. Yurakning muskul hujayralari ham, odatda, ko‘payish xossasiga ega.
Shikastlangan miokard miositlari, odatda, nobud bo‘ladi. Binobarin, miokard reparatsiyasi uch xil mexanizm orqali ro‘yobga chiqadi: 1) miositlar shikastlangan joyda zich chandiqli biriktiruvchi to‘qima hosil bo‘ladi; 2) shikastlanmagan va demak, nobud bo‘lmagan miositlar gipertrofiyalanadi; 3) ixtisoslashgan miositlar qisman differensiyalanadi va mitoz yo‘l bilan bir marta bo‘linadi, bu hodisa faqat shikastlangan sohada yuz bermay, balki yurak muskullarining boshqa sohalarida ham yuzaga keladi. Chunonchi, tajribada kalamushning yurak qorinchasida infarkt yuzaga keltirilganda yurak bo‘lmachasidagi miositlar ko‘plab mitotik bo‘linish siklini boshidan kechiradi.
	Ma’lum bo‘lishicha, odam va hayvonlarning yuragida miokard infarkti yuz berganda o‘lgan muskul to‘qimasi o‘rni ana shu mexanizmlar orqali aniqlanadi.	
	Silliq muskul. Odamda va umurtqali hayvonlarda silliq muskul to‘qimasi asosan ichki organlarda bo‘lib, ular harakatni ta’minlaydi. Masalan, ichki organlarga ovqat hazm qilshi va nafas olish sistemasi organlari, ayirish organlari hamda qon tomirlar va limfa tomirlarining harakatini ta’minlovchi muskullar kiradi. 
Elektron mikroskopda ko‘rilganda muskul hujayralarining ustki qismida pinositoz pufakchalariga o‘xshagan ko‘p miqdorda plazmolemma bo‘rtiqlari borligi ko‘rinadi. Ma’lum bo‘lishicha, ana shu plazmolemma bo‘rtiqlari orqali hujayra ichiga har xil moddalar kirib, hujayraning qisqarishini va harakatini ta’minlaydi.
Silliq muskul hujayrasining asosini uning sitoplazma qismini to‘ldirib turuvchi miofilament yoki protofibrillalar tashkil etadi. Ular sitoplazmada bir-biriga nisbatan mustaqil va parallel joylashgan bo‘lib, har bir tolasi alohida mustaqil harakat qilishga moslashgan. Hozirgi vaqtda hujayra tarkibida uch xil protofibrilla (miofilament) tolachalari bo‘lishi aniqlangan: aktin tolachalar, miozin tolachalar, oraliq tolachalar. Asosan aktin va miozin tolachalar qisqarib, bo‘shashib hujayralar harakatini ta’minlaydi. Oraliq protofibrillar esa tutamcha holida joylashgan bo‘lib, o‘zidan chiqargan o‘simtalari yordamida bir-biri bilan birikib miosit to‘rini hosil qiladi va qisqargan muskul tolachalarini dastlabki holiga qaytaradi. Bundan tashqari, ular tolachalarni normadan tashqari ortiqcha qisqarishdan saqlaydi.
Shuningdek silliq muskul hujayralarining atrofida kollagen va elastik tolachalardan tarkib topgan to‘rsimon qobiq bo‘lib, u ham tayanch vazifasini bajaradi.
Silliq muskul hujayralari tarkibida o‘ziga xos qisqarishni ta’minlab beruvchi uch xil oqsil moddalar: aktin, miozin va protomiozin topilgan. Ular muskullar qisqarishi jarayonida ularni energiya bilan ta’minlaydi. Shu sababli ham silliq muskul hujayralari tarkibida bu uchala oqsil doim bo‘ladi.
Silliq muskullarni qon bilan ta’minlaydigan tomirlar sistemasiga biriktiruvchi to‘qima tarkibidagi yirik muskul hujayralarining tutamlari oralig‘ida uchraydigan, nisbatan mayda va bevosita hujayralar orasida joylashgan kapillyarlar to‘rini tashkil etuvchi tomirlar kiradi.
Silliq muskul to‘qimalari ham boshqa to‘qimalarga o‘xshab, fiziologik va reperativ regeneratsiyalanish xususiyatiga ega. Muskulning vazifasini o‘tab bo‘lgan yoki atrofiyalangan hujayralar qayta ko‘paya boshlaydi va kerakli joylarni to‘ldirib turadi. Ayrim vaqtlarda muskul hujayralari kam tabaqalangan biriktiruvchi to‘qima hujayralaridan ham hosil bo‘lishi mumkin.
Silliq muskul hujayralari sharoitga qarab, fiziologik  jihatdan juda yaxshi moslashadi. Masalan, homiladorlik davrida bachadonning silliq muskul hujayralari o‘zidan uch marta ortiq cho‘zilib, yana o‘z holiga qaytadi. Hujayralar cho‘zilgan vaqtda ularni to‘rsimon shaklda o‘rab turgan tolachalar ham birga cho‘zilib hujayraning strukturasini buzilishdan saqlaydi. Shuni aytib o‘tish kerakki, regeneratsiya jarayonida silliq muskul hujayralari bilan birga biriktiruvchi to‘qima hujayralari ham regeneratsiyaga uchraydi. Ayrim vaqtlarda bular bir-biriga o‘xshab ketishi ham mumkin. Masalan, silliq muskul to‘qimalarida hosil bo‘lgan o‘sma – mioma biriktiruvchi to‘qima o‘smasi fibromaga aylanib ketishi mumkin.

3-sаvоlning bаyоni (Neyrosekretor hujayralar. Neyrogliya haqida tushuncha). Nerv hujayrasi (neyron). Nerv hujayrasi (neyrosit yoki neyron) nihoyatda ixtisoslashgan murakkab morfologik tuzilishga ega bo‘lib, har xil tashqi va ichki ta’sirni qabul qilib, uni impulsga aylantirish va hujayra o‘simtalari orqali uzatib berish xususiyatiga ega. Neyron sitoplazma va yadro qismlarini tashkil etuvchi tanasi, ya’ni perikariondan hamda bir nechta o‘simtalardan tarkib topgan. Ayniqsa uning o‘simtalari juda ko‘p bo‘lib, ulardan bittasi uzun bo‘ladi, mana shu uzuni akson yoki neyrit deyiladi. Neyrit orqali hujayra tanasidai boshqa nerv o‘simtasiga yoki harakat organlariga impuls o‘tkaziladi. Aksonning uzunligi bir necha mikrondan 1–1,5 metrgacha bo‘lishi mumkin. Uning yo‘g‘on-ingichkaligi butun uzunligi bo‘ylab bir xil. Ayrim vaqtlarda u yon tomonlarga o‘simtalar chiqaradi, ularga yon kollateral o‘simtalar deyiladi. Neyronning qolgan o‘simtalari kalta bo‘lib, ular dendritlar deyiladi. Dendritlar, odatda, hujayra tanasidan yo‘g‘on bo‘lib chiqib, uchiga tomon ingichkalashib boradi. Ular ikkinchi nerv hujayrasi o‘simtalari bilan tutashib, sinapslar hosil qiladi. Sinaps ikkita neyron o‘simtalarining bir-biri bilan tutashgan qismidir. Ular impulsni bir neyrondan ikkinchi neyronga o‘tkazish funksiyasini bajaradi. Ayrim vaqtlarda dendritning uchlari ta’sirni qabul qiladigan retseptorga aylanib, ta’sirni qabul qilishda ishtirok etadi.
Nerv hujayrasining morfologik tuzilishi. Nerv hujayrasi morfologik tuzilishiga ko‘ra, tana, ya’ni perikarion va o‘simtalardan tashkil topgan. Tana qismi yadro, sitoplazma, organoidlar va o‘ziga xos kiritmalardan iborat. O‘simtalari esa akson va dendritlardan iborat. Yadrosi, odatda, yumaloq yoki oval shaklda bo‘lib, har bir hujayrada bitta bo‘ladi, kamdan-kam ikkita yoki ko‘p yadroli nerv hujayralari uchraydi. 
Neyrofibrillalar perikarion bo‘shlig‘i va o‘simta ichini to‘ldirib turadigan ingichka ipsimon o‘simta bo‘lib, kumush nitrat tuzi bilan bo‘yalgan preparatlarda yaxshi ko‘rinadi. Elektron mikroskopda aniqlanishicha, neyrofibrillalar nerv hujayrasining uzunasi bo‘ylab joylashgan bo‘lib, ko‘ndalang kesimining diametri 500 A ga teng. Xarakterli tomoni shundaki, neyrofibrillalar hujayraning tana qismida har tomonga yo‘nalgan, nozik chigallangan to‘rsimon shaklda joylashsa, o‘simtalarda bir-biriga nisbatan to‘g‘ri, parallel joylashgan bo‘ladi.
 Keyingi vaqtlarda elektron mikroskopda tekshirish shuni ko‘rsatdiki, neyrofibrillalar to‘rsimon shaklda joylashgan ikki xil mayda tolachalardan (fibrillalardan) tarkib topgan ekan. Ulardan birinchisi–diametri 60–100 A ga teng neyroprotofibrillalar yoki neyrofilamentlar bo‘lsa, ikkinchisi–diametri 209–300 A ga teng neyronaycha yoki neyrotubulalardir.
    	Nerv hujayrasining o‘simtalari asosan tashqi va ichki ta’sirni markazga va u yerdan javob impulsini harakat organlariga uzatib berish vazifasini bajaradi. Ular organizm nerv sistemasining bir butunligini ta’minlaydi. Nerv o‘simtalarining o‘rtasida uning o‘q qismi yotadi, uning ustidan esa yumshoq parda o‘rab turadi. Bunga mielin parda deyiladi. Ayrim nerv o‘simtalarining pardasi bo‘lmasligi ham mumkin, ya’ni o‘simta faqat o‘q qismdan tashkil topgan bo‘ladi. Nerv hujayralari pardasi bor-yo‘qligiga qarab ikkiga, ya’ni mielinsiz va mielinli nerv tolalariga bo‘linadi.
Mielinsiz nerv tolalari ko‘z, quloq hamda achchiq va chuchukni sezadigan organlar va vestibulyar apparatning nerv sistemasini tashkil etadi. Ular ko‘pgina vegetativ nerv sistemasida uchraydi. Bu nerv sistemasi yuksak darajada ixtisoslashgan bo‘lib, organizmning tashqi muhit bilan moslashishini ta’minlaydi. Har bir nerv tolasi tarkibida 3–20 tagacha o‘q silindr uchraydi. Ayrim vaqtlarda boshqa neyronning o‘q silindri ham qo‘shilib ketishi yoki ajralib boshqa neyronga o‘tishi mumkin. Ularning bunday tuzilishiga kabelsimon o‘q silindrlar deyiladi. Har bir o‘q silindr tashqi tomondan Shvann hujayralaridan (sinonimlari–lemmosit, neyrolemmosit, oligodendrolemmosit, glial hujayralar) tashkil topgan yupqa parda bilan o‘ralgan bo‘ladi, mielin pardasi bo‘lmaydi. Oddiy mikroskopda mielinsiz nerv tolachalari xuddi o‘q silindrdan tashkil topgan tutamlarga o‘xshaydi. Ularning ustini o‘rab turuvchi lemmositlar ham yadrosi bilan yaxshi ko‘rinadi. Mielinsiz tolalardan impuls ancha sekin–1 m/sek tezlik bilan o‘tadi.
Mielinli nerv tolalari organizmda ko‘p uchraydi. Masalan, periferik va MNS neyronlari mielinli nerv tolalaridan tashkil topgan. Xarakterli tomoni shundaki, mielin nerv tolalarida o‘q silindrlar, odatda, bitta bo‘lib, o‘ziga tegishli mielin pardaga ega. Mielin parda asosan lipidlardan tashkil topganligi uchun osmiy kislotada yaxshi bo‘yalib, mikroskopda to‘q jigarrang bo‘lib ko‘rinadi. Aksonning ayrim qismlarida mielin modda uchramaydi. Bunday qismlar bo‘g‘ilmalar yoki Ranve bo‘g‘ilmalari deb yuritiladi. 
Barcha nerv hujayrasi tolachalarining uchi o‘ziga xos tuzilishga ega bo‘lgan strukturalar bilan tugallanadi. Bunga nerv oxirlari deyiladi. Bajaradigan vazifasi va morfologik tuzilishiga qarab nerv oxirlari uch xil bo‘ladi: 1) harakat (effektor) nervi oxirlari; 2) sezuvchi nerv oxirlari (retseptorlar); 3) neyronlararo sinapslar.
Harakat (effektor) nervi uchlari. Effektor nerv uchlarini tashkil etuvchi neyronlarga orqa miya bilan bosh miya somatik neyronlarining harakat organlariga tutashgan uchlari kiradi. Ko‘ndalang yo‘lli muskul tolalaridagi harakat nervi uchlariga nerv-muskul (aksomuskul) sinapslari deyiladi. Aksomuskul sinapslari nerv tolasi uchida va muskul tolasida impulsni qabul qiluvchi o‘ziga xos yuza, ya’ni qutb hosil qiladi. Nerv tolalari muskul tolalariga tutashishdan oldin mielin qavatini yo‘qotadi, o‘q silindr tarmoqlanib, so‘ng sarkoplazma ichiga kiradi. Muskul tolalari ham shu yerda o‘zining ko‘ndalang yo‘lli tuzilishini yo‘qotadi. Bu yerda mitoxondriylar soni ko‘p bo‘ladi. Sarkoplazma bilan nerv uchlari o‘rtasida kichik 50 A ga teng bo‘shliq bo‘lib, unga sinaps bo‘shlig‘i deyiladi. 
Aksonlar uchlarining membranasi tarkibida ko‘p miqdorda atsetilxolin va noradrenalindan iborat mediatorlar uchraydi. Ular vaqt-vaqti bilan ta’sirga javoban sinaps bo‘shliqlariga chiqib turadi. U yerda atsetilxolinestereza fermenti ta’sirida mediatorlar tezda parchalanib, ta’sir qilish kuchi chegaralanib turadi. Shu qisqa vaqt ichida impulslar muskul tolasiga o‘tadi va uning harakatini ta’minlaydi.
Sezuvchi nerv uchlari (retseptorlar). Tashqi va ichki ta’sirni, odatda, sezuvchi nerv uchlari qabul qiladi, ularni fanda retseptorlar deyish rasm bo‘lgan. Binobarin, retseptorlar sezuvchi nerv uchlari bo‘lib, ta’sirni qabul qilish va uni impulsga aylantirish, markaz tomon uzatib berish xususiyatiga ega. Hamma rotseptorlar ikkita katta guruhga bo‘linadi: 1) eksteroretseptorlar–ta’sirni tashqi muhitdan qabul qiladigan retseptorlar; 2) interoretseptorlar–ta’sirni organlarning ichki qismidan qabul qiladigan retseptorlar. Bundan tashqari, ta’sirni qabul qilish xarakteriga qarab, yana bir necha xil retseptorlar uchraydi. Masalan. issiq-sovuqni sezadigan retseptorlar (termoretseptorlar), baroretseptorlar (bosimni sezadigan), xemoretseptorlar (kimyoviy ta’sirni sezadigan), mexanoretseptorlar (mexanik ta’sirni sezadigan) va hokazo. Og‘riqni sezuvchi retseptorlar ham shular jumlasiga kiradi. Ular og‘riqni sezib, alohida ingichka mielinsiz nerv tolalari orqali impulsni MNS ga uzatadi.
Neyronlararo sinapslar. Neyronlararo sinapslar nerv hujayrasi qismlarining biri-biri bilan birikadigan joyi bo‘lib, ular asosan uch xil bo‘ladi.
      1) Aksosomatik sinaps–birinchi neyronning akson o‘simtasi ikkinchi somatik neyron tanasi bilan tutashgan joy.
      2) Aksodendritik sinaps–bu, birinchi neyron aksoni bilan ikkinchi neyron dendriti o‘simtasi tutashgan joy.
       3) Aksoaksonal sinaps. Ikkita akson o‘simtasi o‘rtasida sodir bo‘lib, ma’lum bo‘lishicha, bunday sinapslardan qo‘zg‘atuvchi ta’sir o‘tmaydi, ya’ni aksosomatik va aksodendritik sinapslardan o‘tgan ta’sirni u tormozlab qo‘yadi.
O‘simtalar o‘rtasidagi sinapsda 200 A ga teng keladigan bo‘shliq bo‘lib, unga sinapslararo yoriq deyiladi. Unda spetsifik moddalar bo‘lib, ularga mediatorlar deyiladi. Ularning vazifasi ta’sirning bir neyrondan ikkinchi neyronga o‘tishini ta’minlashdir. Mediatorlar, odatda, nerv uchlaridan ajralib, sinaps bo‘shlig‘iga o‘tadi. Neyronlar tipiga qarab mediatorlar har xil bo‘ladi. Shuningdek, ishlab chiqaradigan mediatorlariga qarab, neyronlar ham har xil bo‘ladi:
1. Xolinergik sinaps (atsetilxolin ishlab chiqaradi).
2. Adrenergik sinaps (noradrenalin, ya’ni katexollinlar ishlab chiqaradi).
3. Seratonin - ergis sinaps  (serotonin ishlab chiqaradi).
4. Peptiergik sinaps (peptid va aminokislotalar ishlab chiqaradi).
Keyingi vaqtlarda bulardan tashqari, boshqa mediatorlar ham borligi aniqlandi, masalan, gistamin, glitsin shular jumlasidandir. Har bir sinapslarda presinaptik va postsinaptik qutblar bo‘lib, presinaptik qutbdagi membranalarda yuqorida ko‘rsatilgan mediatorlar ishlanib chiqadi. Postsinaptik membrana esa o‘ziga xos oqsil modda ishlab chiqaradi.
5. Elektrotonik sinaps–bunda nerv hujayralari bir-biri bilan zich birikib, o‘rtasida sinaptik yoriq deyarli qolmaydi.
Ma’lumki, neyrosekretor hujayralar umurtqali hayvonlardan tashqari, umurtqasizlarda ham uchraydi. Neyrosekretor hujayralar deyilishiga sabab o‘zida mukoproteid yoki glikolipoproteid xossasiga ega bo‘lgan sekret donachalarni tutgan neyronlardan iborat bo‘lishidir. Endilikda ana shunday sekret ishlab chiqaruvchi neyronlar neyrosekretor hujayralar deb yuritiladigan bo‘ldi. Ular fiziologik jihatdan neyronlar belgilariga ega bo‘lishi bilan birga bez hujayralari xususiyatlarini ham o‘zida saqlagan bo‘ladi. Binobarin, hosil bo‘lgan sekretlar hujayra aksonlari bo‘ylab oqib kelib, oxirgi shoxlangan yerda hujayradan chiqadi. Bu o‘rinda shuni aniq aytish kerakki, hujayra mahsulotlari (sekretlar) sinaps yorig‘iga emas, balki bevosita qonga yoki miya suyuqligiga o‘tadi. 
Neyrogliyalar nerv to‘qimalaridagi yordamchi struktura elementlari qatoriga kiradi. Ular nerv to‘qimalarida tayanch, chegaralab turish, gomeostatik, himoya va trofik vazifalarni bajaradi. Organizmning embrional rivojlanishi davrida neyrogliyalar ektodermadan rivojlanadi.
Neyrogliya ikkiga bo‘linadi: makrogliya–gliositlar va mikrogliya–glial makrofaglar. O‘z navbatida makrogliyalar bir necha xilga bo‘linadi: ependimogliya, astrosit-gliya, multipotensialgliya va oligodendrogliyalar.
Makrogliyalar (gliositlar). 1. Astrositgliya (astrositlar) nerv to‘qimasida ko‘p bo‘ladi va o‘ziga xos tayanch vazifasini bajaradi. 
Protoplazmatik (plazmatik) astrotsitlar asosan markaziy nerv sistemasining kulrang moddasi tarkibida bo‘ladi. Hujayra tanasi yumaloq yoki oval bo‘lib, sitoplazmasida xromatin moddasi siyrak bo‘lgan yadro joylashgan. Astrosit tanasidan har tomonga ko‘plab yo‘g‘on, bo‘yiga kalta o‘simtalar chiqadi. 
Tolali (fibroz) astrositlar asosan markaziy nerv sistemasining oq moddasi tarkibida uchraydi. O‘zidan uzun va kalta o‘simtalar chiqarib, to‘rsimon tuzilishga o‘xshab turadi. Uzun o‘simtalarning uchi bir oz kengayib kapillyar tomirlarga, kalta o‘simtalari esa bosh miyaning yumshoq pardasiga borib tutashadi, shu erda u hujayra membranasi bilan chegaralab turish vazifasini o‘taydi. Stoplazmasi tarkibida ko‘plab argirofil tolachalar bor. Elektron mikroskopda tekshirib, unda protofibrilla tutamlari bilan mikronaychalar borligi aniqlandi. Endoplazmatik to‘r deyarli uchramaydi, mitoxondriya ham kam uchraydi. Umuman unda hujayra organoidlari kam rivojlangan bo‘ladi.
2. Ependimogliya (ependimositlar) kubsimon, bir qator joylashgan hujayralardir. Asosan orqa miya kanali va bosh miya kanalchalarining ichki yuzasini xuddi epiteliy to‘qimasiga o‘xshab qoplab turadi. Hujayraning apikal qismida mayda kiprikchalar bo‘lib, ular muttasil tebranib turadi va shu bilan orqa hamda bosh miya bo‘shlig‘idagi suyuqliklarni siljitib turadi.
3. Oligodendrogliya (oligodendrositlar) boshqa gliya hujayralariga nisbatan ko‘p uchraydi. Markazni nerv va periferik nerv sistemasida nerv hujayralari bilan o‘simtalarining ustini qoplab turadi. Bundan tashqari, ular nerv uchlarida ham bo‘lib, impulslarni qabul qilish va uzatishda aktiv ishtirok etadi.
Oligodendrogliyalarni elektron mikroskopda o‘rganish shuni ko‘rsatdiki, ularning tuzilishi nerv hujayralari tuzilishiga o‘xshasada, lekin tarkibida neyrofilamentlar yo‘q ekan. Hujayra tanasi yumaloq, undan bir nechta kalta o‘simtalar chiqadi. Oligodendrositlar nerv va hujayra tolalari ustini xuddi Shvann hujayralariga (lemmositlarga) o‘xshab o‘rab turishda ishtirok etadi. Nerv hujayralarining regeneratsiyasi va degeneratsiyasi jarayonida ishtirok etadi. 
Mikrogliyalar (glial makrofaglar). Organizmning embrional rivojlanishi davrida mezenxima hujayralaridan hosil bo‘ladi. Ular nerv to‘qimasi tarkibida ko‘p tarqalgan bo‘lib, qon tomirlar atrofida fagositoz vazifasini bajaradi. Ko‘pgina o‘simtalari yordamida ko‘chib yurish xususiyatiga ega, yadrosi yumaloq, xromatin moddasi ko‘p. Ko‘chib yurganida hujayra shakli o‘zgaradi.
 
4-sаvоlning bаyоni (Neyrv to‘qimalarining rivojlanishi va regeneratsiyasi). Nerv to‘qimalarining rivojlanishi. Neyronlar hosil bo‘lishida dastlab nerv sistemasining o‘zagi deb atalmish neyroblastlar hosil bo‘ladi. Neyroblastlarning o‘simtalari esa bir tomonga yo‘nalib (o‘sib) markaziy nerv sistemasi bilan periferik nerv sistemasi o‘rtasida impuls o‘tkazuvchi «yo‘l» ga aylanadi. Neyrogliya hujayralari paydo bo‘lishida esa oldin spongioblastlardan ependima hujayralari, so‘ng oligodendrositlar hosil bo‘ladi. Oligodendrositlar bo‘lsa, nerv naychasi tashqarisiga chiquvchi aksonlar tutamiga qo‘shiladi. 
Nerv to‘qimalarining regeneratsiyasi. Nerv to‘qimalari regeneratsiyasi haqida shuni aytish mumkinki, masalan, nerv tolasi shikastlansa, shikastlangan joyidan buyog‘i degeneratsiyaga uchraydi, ya’ni ajrab qolgan o‘simta kesigi yo‘g‘onlashib va ingichkalashnb 2–5 kun deganda yorilib bo‘lakchalarga bo‘linib ketadi. Keyinchalik ko‘p o‘tmay, bu bo‘lakchalar multipotensial gliyalar, leykositlar va astrositlar ishtirokida fagotsitoz qilinadi va so‘rilib ketadi. Qavat-qavat bo‘lib turgan mielin qoldiqlarini esa yuqoridagi hujayralar qamrab oladi. Natijada ular sitoplazmasida ko‘plab qavatma-qavat mielinli tanachalar paydo bo‘ladi. Nerv to‘qimasining hujayraviy regeneratsiyasi bo‘lmasligi, hujayra ichki regeneratsiyasining bo‘lishi uning vazifasiga bog‘liqdir. Chunki ularda neyron tanasini tomirlar, muskullar, bezlar va boshqa a’zolar bilan tutashtirib turuvchi minglab o‘simtalar borki, shu o‘simtalar yordamida bosh miya ham, orqa miya ham «xabardor» bo‘lib turadi. Bordi-yu, hujayralar bo‘linish yo‘li bilan regeneratsiya bo‘ladigan bo‘lsa, mazkur bog‘lanishlar buzilib ketgan bo‘lur edi. Hujayra ichida regeneratsiya bo‘lganda esa neyronlarning bog‘lanishi buzilmay qoladi, hujayra ichidagi elementlar esa yangilanadi va hokazo. Nerv to‘qimalarining bunday regeneratsiyasi aniqlangach shu vaqtgacha fanda nerv hujayralari ko‘paymaydi, hayvonlar embrionida qancha neyron bo‘lsa, shuncha neyron bilan yashab o‘tadi, degan nazariyaga chek qo‘yildi. Yangi tug‘ilgan hayvon bolasining ovqat hazm qilish sistemasidagi neyronlar soniga qaraganda voyaga etgan hayvonlar ovqat hazm qilish sistemasidagi neyronlar soni ancha ortiq bo‘lishi hozir fanga ma’lum. Bu ikki yo‘l bilan: kam tabaqalangan neyroglial elementlarning yashash mobaynida (tug‘ilgandan keyin) neyronlarga aylanishi orqali va tabaqalanib bo‘lgan nerv hujayralarining ichki mitotik bo‘linishi orqali yuzaga keladi. Hayvonlarning biror organi (masalan, oyoqlari)ning nervi shikastlanishidan harakatdan qolsa yoki sezgisini yo‘qotsa va vaqt o‘tishi bilan bu holat tiklanishi mana shu nerv hujayralari regeneratsiyasi tufayli sodir bo‘ladi. Buni yuqorida nerv tolasi shikastlangandagi degeneratsiya va regeneratsiya hodisasi misolida ko‘rib o‘tdik.

Nazorat uchun sаvоllаr:
1. Muskul to‘qimasiga xos bo‘lgan xususisyatlar nimadan iborat?
2. Muskullar belgilariga ko‘ra qanday klassifikatsiyalanadi?  
3. Ko‘ndalang muskullarning tuzilishi qanday? 
4. Yurakning ko‘ndalang-targ‘il muskul to‘qimasi qanday tuzilgan? 
5. Silliq muskul to‘qimasi qanday xususiyatlariga ko‘ra ko‘ndalang-targ‘il muskullardan farq qiladi? 
6. Nerv to‘qimasi deb qanday to‘qimaga aytiladi? 
7. Nerv hujayrasining morfologik tuzilishi qanday?
8. Sinapslar qanday tuzilmalardir? 
9.  Retseptorlar necha guruhga bo‘linadi?
10.  Neyrosekretor hujayralar deb qanday hujayralarga aytiladi? 
11.  Neyrosekretor hujayralarning ahamiyati nimadan iborat?
12.  Neyrogliya qanday struktura elementlari qatoriga kiradi? 
13. [bookmark: _GoBack] Neyrogliya necha guruhga bo‘linadi? 
